title: Regulamentul de punere în aplicare (UE) 2020/465 al Comisiei din 30 martie 2020 privind măsurile de urgență în sprijinul organizațiilor de producători de fructe și de legume din regiunile Emilia Romagna, Veneto, Trentino Alto-Adige, Lombardia, Piemonte și Friuli Venezia Giulia, având în vedere daunele cauzate producției lor de ploșnița marmorată asiatică (Halyomorpha halys)

text:
                  31.3.2020

                  RO

                  Jurnalul Oficial al Uniunii Europene

                  L 98/26

         REGULAMENTUL DE PUNERE ÎN APLICARE (UE) 2020/465 AL COMISIEI
         din 30 martie 2020
         privind măsurile de urgență în sprijinul organizațiilor de producători de fructe și de legume din regiunile Emilia Romagna, Veneto, Trentino Alto-Adige, Lombardia, Piemonte și Friuli Venezia Giulia, având în vedere daunele cauzate producției lor de ploșnița marmorată asiatică (Halyomorpha halys)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 221 alineatul (1),
         întrucât:

                     (1)

                     Ploșnița marmorată asiatică (Halyomorpha halys) este o insectă originară din Asia, care a fost introdusă în mod accidental în Uniune prin comerțul internațional, în special în regiunile nordice ale Italiei, și anume Emilia Romagna, Veneto, Trentino Alto-Adige, Lombardia, Piemonte și Friuli Venezia Giulia (denumite în continuare „regiunile afectate”).

                     (2)

                     În 2019, ploșnița marmorată asiatică a cauzat daune grave producției de fructe și de legume din regiunile afectate, infestând perele, piersicile și nectarinele, merele, fructele de kiwi, vișinele și caisele. Ca urmare a daunelor aduse fructelor și legumelor, acestea devin inutilizabile atât pentru consum, cât și pentru prelucrare. Se estimează că pierderile suferite de producătorii de fructe și de legume din regiunile afectate de ploșnița marmorată asiatică s-au ridicat la 500 de milioane EUR numai în anul 2019. Din cauza ploșniței marmorate asiatice, numeroase organizații de producători din regiunile afectate au pierdut în 2019 o mare parte a recoltei lor de fructe și de legume sau chiar totalitatea acesteia.

                     (3)

                     În prezent, ploșnița marmorată asiatică nu îndeplinește criteriile unui organism dăunător de carantină pentru Uniune, în conformitate cu Regulamentul (UE) 2016/2031 al Parlamentului European și al Consiliului (2), și nu se pot lua măsuri de eradicare la nivelul Uniunii. Prin urmare, în această etapă, autoritățile italiene nu pot lua măsuri fitosanitare de protecție adecvate.

                     (4)

                     Mai mult, în prezent este disponibil doar un număr limitat de instrumente de protecție a plantelor menite să asigure controlul eficace al ploșniței marmorate asiatice. Ca măsură alternativă de control biologic, utilizarea viespilor „samurai” (Trissolcus japonicus și Trissolcus mitsukurii) ca insecte antagoniste a fost autorizată recent doar în Italia și, în acest moment, nu este clar dacă această metodă biologică de control al ploșniței marmorate asiatice este eficace.

                     (5)

                     Organizațiile de producători din sectorul fructelor și legumelor din regiunile afectate au pus în aplicare măsuri preventive (de exemplu, instalarea de plase antiinsecte și de capcane), pentru a preveni daunele aduse recoltelor lor. În pofida eforturilor depuse, organizațiile de producători respective au suportat în același timp costuri ridicate pentru măsurile preventive și pentru pierderile de producție, ceea ce a avut un impact negativ important asupra valorii producției lor comercializate. Acest lucru afectează stabilitatea financiară a organizațiilor de producători și capacitatea acestora de a pune în aplicare programe operaționale în anii următori, precum și de a introduce măsuri și acțiuni care să vizeze infestările cu dăunători. Mai mult, reducerea valorii producției comercializate afectează accesul organizațiilor de producători la asistența financiară din partea Uniunii în sectorul fructelor și legumelor. În plus, reducerea valorii producției comercializate ar putea duce la o scădere a recunoașterii organizațiilor de producători din sectorul fructelor și legumelor din regiunile afectate, în cazul în care valoarea producției comercializate a acestora scade sub pragul legal minim.

                     (6)

                     Complexitatea situației din regiunile afectate, care rezultă din deteriorarea producției de fructe și de legume, din pierderea considerabilă de venituri și din instabilitatea financiară a organizațiilor de producători din sectorul fructelor și legumelor din regiunile afectate, precum și din incapacitatea acestora de a continua punerea în aplicare eficientă a programelor lor operaționale constituie o problemă specifică în sensul articolului 221 din Regulamentul (UE) nr. 1308/2013. Această problemă specifică nu poate fi abordată prin măsuri luate în temeiul articolului 219 sau 220 din regulamentul menționat, întrucât nu este legată de o perturbare existentă a pieței sau de o amenințare concretă a acesteia. De asemenea, ea nu are legătură cu măsurile de combatere a răspândirii bolilor animalelor sau cu pierderea încrederii consumatorilor ca urmare a unor riscuri pentru sănătatea publică, a animalelor sau a plantelor.

                     (7)

                     Prin urmare, pentru soluționarea problemei specifice din regiunile afectate, sunt necesare măsuri de urgență menite să îmbunătățească accesul la fonduri mutuale și să sporească plafoanele de asistență financiară din partea Uniunii pentru organizațiile de producători din regiunile afectate. Astfel de măsuri vor asigura stabilitatea financiară și vor consolida reziliența și capacitatea organizațiilor de producători din regiunile afectate de a face față daunelor cauzate de ploșnița marmorată asiatică și de a pune în aplicare măsuri suplimentare de prevenire și de gestionare a crizelor în această privință.

                     (8)

                     Utilizarea fondurilor mutuale ca măsură de prevenire și de gestionare a crizelor de către organizațiile de producători din regiunile afectate este un mijloc de atenuare a daunelor aduse producției de fructe și de legume și a pierderilor de venituri ale acestora. Prin urmare, accesul la fondurile mutuale al organizațiilor de producători din sectorul fructelor și legumelor din regiunile afectate ar trebui îmbunătățit. În prezent, asistența financiară din partea Uniunii acoperă numai costurile administrative de înființare a unui fond mutual și de realimentare a unui fond mutual după plata unei compensații către membrii producători care se confruntă cu o scădere drastică a veniturilor lor ca urmare a condițiilor nefavorabile de piață. Pentru a remedia daunele cauzate de ploșnița marmorată asiatică în regiunile afectate, asistența financiară din partea Uniunii ar trebui să acopere, de asemenea, capitalul de pornire al fondului mutual. Cu toate acestea, asistența financiară din partea Uniunii pentru capitalul de pornire al unui fond mutual astfel pus la dispoziție ar trebui să fie dedicată compensării veniturilor pierdute de membrii producători ca urmare a daunelor cauzate de ploșnița marmorată asiatică.

                     (9)

                     Plafonul de 4,6 % din asistența financiară din partea Uniunii destinat măsurilor de prevenire și de gestionare a crizelor în cadrul programelor operaționale ale organizațiilor de producători din sectorul fructelor și legumelor din regiunile afectate, în conformitate cu articolul 34 alineatul (2) din Regulamentul (UE) nr. 1308/2013, ar trebui majorat cu 0,4 % din valoarea producției comercializate, ajungându-se astfel la 5 % din valoarea producției comercializate, pentru a îmbunătăți accesul respectivelor organizații de producători la fonduri mutuale și la alte măsuri de prevenire și de gestionare a crizelor, precum și pentru a stimula stabilitatea lor financiară. Întrucât problema specifică nu privește asociațiile de organizații de producători, nu este necesară majorarea plafonului prevăzut la articolul 34 alineatul (2) al treilea paragraf din Regulamentul (UE) nr. 1308/2013.

                     (10)

                     Ca urmare a creșterii cu 0,4 % a plafonului de 4,6 %, plafonul asistenței financiare din partea Uniunii pentru măsurile de prevenire și de gestionare a crizelor ar trebui să crească la 0,9 % din valoarea producției comercializate a acestor organizații de producători, în locul procentului actual de 0,5 % din valoarea producției comercializate prevăzut la articolul 34 alineatul (2) al doilea paragraf din Regulamentul (UE) nr. 1308/2013. Acest procent suplimentar de 0,4 % din valoarea producției comercializate ar trebui să fie utilizat pentru măsuri de control al ploșniței marmorate asiatice. Acest lucru este necesar pentru a consolida stabilitatea financiară a organizațiilor de producători din sectorul fructelor și legumelor din regiunile afectate, pentru a spori reziliența acestora și pentru a îmbunătăți capacitatea lor de a pune în aplicare, în anii care urmează, programe operaționale autorizate.

                     (11)

                     Având în vedere instabilitatea financiară a organizațiilor de producători din sectorul fructelor și legumelor din regiunile afectate și necesitatea de a pune în aplicare măsuri suplimentare de control al ploșniței marmorate asiatice, limita de 50 % a asistenței financiare din partea Uniunii, menționată la articolul 34 alineatul (1) din Regulamentul (UE) nr. 1308/2013, ar trebui să fie majorată la 60 % pentru toate măsurile din cadrul programelor operaționale care vizează ploșnița marmorată asiatică în regiunile afectate.

                     (12)

                     Având în vedere punerea în aplicare a programelor operaționale pe ani calendaristici și ținând cont de faptul că valoarea producției comercializate care determină cuantumul asistenței financiare din partea Uniunii se calculează pe baza anului calendaristic precedent, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.

                     (13)

                     Prezentul regulament trebuie să se aplice de la 1 ianuarie 2020. Acest lucru este necesar, având în vedere că măsurile de urgență se referă la nivelul și domeniul de aplicare al asistenței financiare din partea Uniunii pentru organizațiile de producători afectate de daunele cauzate producției de fructe și de legume de ploșnița marmorată asiatică. Organizațiile de producători respective trebuie să înceapă aplicarea acestor măsuri în cadrul programelor lor operaționale începând din ianuarie 2020, pentru a putea aborda de urgență daunele cauzate producției lor de fructe și de legume de ploșnița marmorată asiatică și pentru a asigura, încă din 2020, continuitatea programelor lor operaționale, precum și stabilitatea și viabilitatea lor economică.

                     (14)

                     Măsurile prevăzute de prezentul regulament sunt conforme cu avizul Comitetului pentru organizarea comună a piețelor agricole și a produselor horticole,

               ADOPTĂ PREZENTUL REGULAMENT:

            Articolul 1
            Domeniu de aplicare
            Prezentul regulament se aplică organizațiilor de producători recunoscute care își desfășoară activitatea în regiunile Emilia Romagna, Veneto, Trentino Alto-Adige, Lombardia, Piemonte și Friuli Venezia Giulia din Italia, ale căror producții de fructe și de legume au fost afectate în 2019 de ploșnița marmorată asiatică (Halyomorpha halys).

            Articolul 2
            Măsuri de urgență pentru soluționarea problemei specifice a organizațiilor de producători din regiunile afectate

               (1)   Asistența financiară din partea Uniunii pentru fondurile mutuale, menționată la articolul 33 alineatul (3) litera (d) din Regulamentul (UE) nr. 1308/2013, acoperă, de asemenea, sprijinul pentru capitalul de pornire al fondurilor mutuale. Ea va fi dedicată despăgubirii membrilor producători pentru venitul pierdut ca urmare a daunelor cauzate producției de fructe și de legume de ploșnița marmorată asiatică (Halyomorpha halys) în regiunile menționate la articolul 1.

               (2)   Plafonul de 4,6 % din valoarea producției comercializate menționate la articolul 34 alineatul (2) al doilea paragraf din Regulamentul (UE) nr. 1308/2013 se majorează cu 0,4 %, iar valoarea corespunzătoare suplimentară de 0,4 % va fi utilizată pentru măsurile de prevenire și de gestionare a crizelor menite să abordeze daunele cauzate de ploșnița marmorată asiatică (Halyomorpha halys) în regiunile menționate la articolul 1.

               (3)   La cererea organizațiilor de producători, limita de 50 % a asistenței financiare din partea Uniunii, menționată la articolul 34 alineatul (1) din Regulamentul (UE) nr. 1308/2013, se majorează la 60 % pentru măsurile care vizează ploșnița marmorată asiatică (Halyomorpha halys) în cadrul programelor operaționale ale organizațiilor de producători care își desfășoară activitatea în regiunile menționate la articolul 1.

            Articolul 3
            Intrare în vigoare și data aplicării
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020 până la 31 decembrie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 martie 2020.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 671.

            (2)  Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (JO L 317, 23.11.2016, p. 4).


title: Regulamentul de punere în aplicare (UE) 2020/622 al Comisiei din 29 aprilie 2020 privind clasificarea anumitor mărfuri în Nomenclatura combinată

text:
                  7.5.2020

                  RO

                  Jurnalul Oficial al Uniunii Europene

                  L 144/6

         REGULAMENTUL DE PUNERE ÎN APLICARE (UE) 2020/622 AL COMISIEI
         din 29 aprilie 2020
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a tabelului menționat.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.

                     (5)

                     Măsurile prevăzute de prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 aprilie 2020.

                  Pentru Comisie,

                  Pentru Președinte,

               Stephen QUEST

                  Director general

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare (Cod NC)

                        Motive

                        (1)

                        (2)

                        (3)

                        Un panou frontal dreptunghiular al unui aparat de radio auto, cunoscut sub denumirea de „panou de control”, conținând mai multe butoane de activare a diferitelor funcții radio. Acest panou este fabricat din materiale plastice și prezintă pe butoane/întrerupătoare inscripții gravate prin proiecție laser.
                        Articolul este prezentat fără componente electrice sau electronice.
                        A se vedea imaginile  (*1).

                        8529 90 92

                        Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 2 litera (b) la secțiunea XVI, precum și pe baza textului codurilor NC 8529, 8529 90  și 8529 90 92 .
                        Articolul joacă un rol direct în utilizarea aparatului de radio auto. El constituie o componentă esențială pentru funcționarea acestuia, permițând activarea punctelor de contact și, prin urmare, accesarea diverselor funcții radio. Structura și modul său de funcționare prevalează asupra oricărei alte utilizări în afara celei de componentă a unui aparat de radio auto. (A se vedea hotărârea Curții din 15 februarie 2007, RUMA GmbH/Oberfinanzdirektion Nürnberg, C-183/06, ECLI:EU:C:2007:110). În consecință, este considerat parte a aparatului de radio. Prin urmare, articolul trebuie clasificat la poziția 8529 ca alte părți ale aparatelor de la poziția 8527.
                        Clasificarea la codul NC 8529 90 49  este exclusă, deoarece articolul nu este o „cutie sau carcasă” în sensul poziției 8529, ci doar panoul frontal al unui aparat de radio auto (a se vedea, de asemenea, notele explicative la Nomenclatura combinată aferente subpozițiilor 8529 90 41  și 8529 90 49 , al treilea paragraf).
                        Prin urmare, articolul trebuie clasificat la codul NC 8529 90 92  ca alte părți ale aparatelor de la poziția 8527.

               (*1)  Imaginile au un caracter pur informativ.


title: Regulamentul de punere în aplicare (UE) 2020/623 al Comisiei din 30 aprilie 2020 de aprobare a unei modificări a caietului de sarcini al unei indicații geografice de băutură spirtoasă înregistrate [Ratafia de Champagne]

text:
                  7.5.2020

                  RO

                  Jurnalul Oficial al Uniunii Europene

                  L 144/10

         REGULAMENTUL DE PUNERE ÎN APLICARE (UE) 2020/623 AL COMISIEI
         din 30 aprilie 2020
         de aprobare a unei modificări a caietului de sarcini al unei indicații geografice de băutură spirtoasă înregistrate
         [Ratafia de Champagne]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/787 al Parlamentului European și al Consiliului din 17 aprilie 2019 privind definirea, descrierea, prezentarea și etichetarea băuturilor spirtoase, utilizarea denumirilor băuturilor spirtoase în prezentarea și etichetarea altor produse alimentare, protecția indicațiilor geografice ale băuturilor spirtoase, utilizarea alcoolului etilic și a distilatelor de origine agricolă în băuturile alcoolice, și de abrogare a Regulamentului (CE) nr. 110/2008 (1), în special articolul 30 alineatul (2),
         întrucât:

                     (1)

                     În conformitate cu articolul 21 coroborat cu articolul 17 alineatul (5) din Regulamentul (CE) nr. 110/2008 al Parlamentului European și al Consiliului (2), Comisia a examinat cererea Franței din 5 iulie 2018 de aprobare a unei modificări a fișei tehnice referitoare la indicația geografică „Ratafia de Champagne”, protejată în temeiul Regulamentului (CE) nr. 110/2008. Această cerere include o modificare a denumirii „Ratafia de Champagne” în „Ratafia champenois”.

                     (2)

                     Regulamentul (UE) 2019/787, care înlocuiește Regulamentul (CE) nr. 110/2008, a intrat în vigoare la 25 mai 2019. În conformitate cu articolul 49 alineatul (1) din regulamentul respectiv, capitolul III din Regulamentul (CE) nr. 110/2008, referitor la indicațiile geografice, se abrogă de la 8 iunie 2019. În temeiul articolului 22 alineatul (2) din Regulamentul (UE) 2019/787, fișele tehnice transmise înainte de 8 iunie 2019 în contextul oricărei cereri în temeiul Regulamentului (CE) nr. 110/2008 sunt considerate caiete de sarcini.

                     (3)

                     Întrucât s-a concluzionat că cererea este conformă cu Regulamentul (CE) nr. 110/2008, Comisia a publicat cererea de modificare în Jurnalul Oficial al Uniunii Europene (3), în temeiul articolului 17 alineatul (6) din regulamentul respectiv și în conformitate cu articolul 50 alineatul (4) primul paragraf din Regulamentul (UE) 2019/787.

                     (4)

                     Întrucât Comisiei nu i-a fost notificat niciun act de opoziție în conformitate cu articolul 27 alineatul (1) din Regulamentul (UE) 2019/787, modificarea caietului de sarcini trebuie să fie aprobată în temeiul articolului 30 alineatul (2) din regulamentul respectiv, aplicabil mutatis mutandis modificărilor caietului de sarcini,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini privind denumirea „Ratafia de Champagne”, publicată în Jurnalul Oficial al Uniunii Europene.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 aprilie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 130, 17.5.2019, p. 1.

            (2)  Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului (JO L 39, 13.2.2008, p. 16).

            (3)  JO C 431, 23.12.2019, p. 31.


title: Regulamentul de punere în aplicare (UE) 2020/1086 al Comisiei din 23 iulie 2020 de aprobare a substanței icaridin ca substanță activă existentă destinată utilizării în produsele biocide din tipul de produs 19 (Text cu relevanță pentru SEE)

text:
                  24.7.2020

                  RO

                  Jurnalul Oficial al Uniunii Europene

                  L 239/9

         REGULAMENTUL DE PUNERE ÎN APLICARE (UE) 2020/1086 AL COMISIEI
         din 23 iulie 2020
         de aprobare a substanței icaridin ca substanță activă existentă destinată utilizării în produsele biocide din tipul de produs 19
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
         întrucât:

                     (1)

                     Regulamentul delegat (UE) nr. 1062/2014 al Comisiei (2) stabilește o listă a substanțelor active existente care urmează să fie evaluate în vederea unei eventuale aprobări pentru utilizare în produse biocide. Lista respectivă include substanța icaridin.

                     (2)

                     Substanța icaridin a fost evaluată în vederea utilizării în produsele biocide din tipul de produs 19, repelenți și atractanți, astfel cum este descris în anexa V la Directiva 98/8/CE a Parlamentului European și a Consiliului (3), care corespunde tipului de produs 19 astfel cum este descris în anexa V la Regulamentul (UE) nr. 528/2012.

                     (3)

                     Danemarca a fost desemnată ca stat membru raportor și autoritatea sa competentă responsabilă cu evaluarea a transmis raportul de evaluare împreună cu recomandările sale Comisiei la 14 ianuarie 2011.

                     (4)

                     În conformitate cu articolul 7 alineatul (2) din Regulamentul delegat (UE) nr. 1062/2014, avizul Agenției Europene pentru Produse Chimice (4) a fost adoptat la 10 decembrie 2019 de către Comitetul pentru produse biocide, ținând seama de concluziile autorității competente responsabile de evaluare.

                     (5)

                     Din articolul 90 alineatul (2) din Regulamentul (UE) nr. 528/2012 se poate deduce că substanțele pentru care evaluarea statelor membre a fost finalizată până la 1 septembrie 2013 trebuie evaluate în conformitate cu dispozițiile Directivei 98/8/CE. În urma avizului agenției, este de așteptat ca produsele biocide din tipul de produs 19 care conțin icaridin să îndeplinească cerințele de la articolul 5 din Directiva 98/8/CE, sub rezerva respectării anumitor specificații și condiții referitoare la utilizarea lor.

                     (6)

                     Prin urmare, este oportun să se aprobe utilizarea substanței icaridin în produsele biocide din tipul de produs 19, sub rezerva respectării anumitor specificații și condiții.

                     (7)

                     Deoarece, în conformitate cu articolul 90 alineatul (2) din Regulamentul (UE) nr. 528/2012, substanțele pentru care evaluarea statelor membre a fost încheiată înainte de 1 septembrie 2013 trebuie să fie aprobate în conformitate cu dispozițiile Directivei 98/8/CE, perioada de aprobare trebuie să fie de 10 ani, conform practicilor stabilite în directiva menționată.

                     (8)

                     Trebuie să se permită trecerea unei perioade de timp rezonabile până la aprobarea unei substanțe active, pentru a permite părților interesate să se pregătească în vederea îndeplinirii noilor cerințe.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru produse biocide,

               ADOPTĂ PREZENTUL REGULAMENT:

            Articolul 1
            Se aprobă substanța icaridin ca substanță activă destinată utilizării în produsele biocide din tipul de produs 19, sub rezerva respectării specificațiilor și a condițiilor prevăzute în anexă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iulie 2020.

                  Pentru Comisie

                  Președintele

               Ursula VON DER LEYEN

            (1)  JO L 167, 27.6.2012, p. 1.

            (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 582/2012 al Parlamentului European și al Consiliului (JO L 294, 10.10.2014, p. 1).

            (3)  Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (JO L 123, 24.4.1998, p. 1).

            (4)  Avizul Comitetului pentru produse biocide privind cererea de aprobare a substanței active icaridin, Tip de produs: 19, ECHA/BPC/229/2019, adoptat la 10 decembrie 2019.

            ANEXĂ

                           Denumire comună

                           Denumire IUPAC

                           Numere de identificare

                           Gradul minim de puritate a substanței active
                            (1)

                           Data aprobării

                           Data de expirare a aprobării

                           Tip de produs

                           Condiții specifice

                        Icaridin

                        Denumire IUPAC:
                        (RS)-sec-butyl (RS)-2-(2-hydroxyethyl)piperidine-1-carboxylate
                        Nr. CE: 423-210-8
                        Nr. CAS: 119515-38-7

                        97 % g/g

                        1 februarie 2022

                        31 ianuarie 2032

                        19

                        Autorizarea produselor biocide este supusă următoarelor condiții:

                                    (a)

                                    evaluarea produsului acordă o atenție deosebită expunerilor, riscurilor și eficacității aferente oricăror utilizări care fac obiectul unei cereri de autorizare, dar care nu sunt abordate în evaluarea efectuată la nivelul Uniunii a riscurilor determinate de substanța activă;

                                    (b)

                                    pentru produsele care pot lăsa reziduuri în alimente sau în hrana pentru animale, se verifică necesitatea de a stabili noi limite maxime de reziduuri (LMR) sau de a le modifica pe cele existente în conformitate cu Regulamentul (CE) nr. 470/2009 al Parlamentului European și al Consiliului  (2) sau cu Regulamentul (CE) nr. 396/2005 al Parlamentului European și al Consiliului  (3) și se iau orice măsuri adecvate de atenuare a riscurilor pentru a se garanta faptul că LMR aplicabile nu sunt depășite;

                                    (c)

                                    având în vedere riscurile identificate pentru utilizările evaluate, în cadrul evaluării produsului se acordă o atenție deosebită copiilor cu vârste mai mici de doi ani în urma expunerii cutanate și secundare.

               (1)  Puritatea indicată în această coloană a fost gradul minim de puritate a substanței active evaluate. Substanța activă din produsul introdus pe piață poate avea o puritate egală sau diferită dacă s-a demonstrat că este echivalentă din punct de vedere tehnic cu substanța activă evaluată.

               (2)  Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).

               (3)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).


title: Regulamentul de punere în aplicare (UE) 2021/179 al Comisiei din 8 februarie 2021 de înregistrare a unei denumiri în Registrul denumirilor de origine protejate și al indicațiilor geografice protejate [„Dalmatinska panceta” (IGP)]

text:
                  16.2.2021

                  RO

                  Jurnalul Oficial al Uniunii Europene

                  L 53/97

         REGULAMENTUL DE PUNERE ÎN APLICARE (UE) 2021/179 AL COMISIEI
         din 8 februarie 2021
         de înregistrare a unei denumiri în Registrul denumirilor de origine protejate și al indicațiilor geografice protejate [„Dalmatinska panceta” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Dalmatinska panceta”, depusă de Croația, a fost publicată în Jurnalul Oficial al Uniunii Europene (2).

                     (2)

                     Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Dalmatinska panceta” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Dalmatinska panceta” (IGP).
            Denumirea menționată la primul paragraf identifică un produs din clasa 1.2. Produse din carne (preparate, sărate, afumate etc.) din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 februarie 2021.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 309, 18.9.2020, p. 13.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).